b'\n_START_ARTICLE_\nIvan Brki\xc4\x87 (glumac)\n_START_SECTION_\n\xc5\xbdivotopis\n_START_PARAGRAPH_\nIvan Brki\xc4\x87 diplomirao je glumu 1984. u razredu Fabijana \xc5\xa0ovagovi\xc4\x87a na Akademiji dramske umjetnosti u Osijeku.  Bio je anga\xc5\xbeiran u Hrvatskom narodnom kazali\xc5\xa1tu u Osijeku od 1982. do 1985. i od 1986. do 1988. godine. Bio je \xc4\x8dlan je ansambla Drame Hrvatskoga narodnog kazali\xc5\xa1ta u Zagrebu od 1992. godine. Kao glumac koji njeguje tzv. filmsku glumu, na sceni zagreba\xc4\x8dkog HNK ostvario je niz zapa\xc5\xbeenih karakternih uloga, me\xc4\x91u ostalima: Jahija (I. Gunduli\xc4\x87 Osman), Publije Elije (I. Aralica Propast Magnuma), Tamni\xc4\x8dar (P. Corneille Iluzija), Dr. Paul Altmann (M. Krle\xc5\xbea Gospoda Glembajevi), Fortunat (I. Bre\xc5\xa1an Potopljena zvona), Fortinbras/Duh Hamletova oca (W. Shakespeare Hamlet), Bartul Gorma  (N. Fabrio Berenikina kosa), Filip (A. \xc5\xa0enoa Kletva), D\xc5\xbeivo (M. Dr\xc5\xbei\xc4\x87 Skup) i druge. Sura\xc4\x91ivao je u HNK Ivana pl. Zajca u Rijeci (N. Fabrio Vje\xc5\xbebanje \xc5\xbeivota) i Satiri\xc4\x8dkome kazali\xc5\xa1tu Kerempuh (I. Bre\xc5\xa1an Predstava Hamleta u selu Mrdu\xc5\xa1a Donja). Kao izrazito sugestivan filmski glumac ostvario je velik broj uloga u u filmovima  i TV serijama. Jedna od posljednjih uloga bila mu je u predstavi Hrvatski emigranti redatelja Miroslava Me\xc4\x91imorca, Gradskog kazali\xc5\xa1ta "Joza Ivaki\xc4\x87" Vinkovci, za koju je na 22. Festivalu glumca primio Nagradu "Fabijan \xc5\xa0ovagovi\xc4\x87" za najbolju mu\xc5\xa1ku ulogu.'